IME I PREZIME: Željko Reiner

ZANIMANJE: Predsjednik Hrvatskog sabora

SAMO TO? OK, i državnog. Na ovotjednoj konstituirajućoj sjednici predložio je da se Hrvatski sabor nazove Hrvatski državni sabor.

POSTOJE DILEME ČIJI JE SABOR? Ne, nitko nikad nije posumnjao da bi mogao biti gradski ili regionalni.

PA ŠTA ĆE MU DODATAK DRŽAVNI? Pa, eto, malo da se podsjetimo ustaškog režima koji je 1942. godine uspostavio Hrvatski državni sabor. Kako je država bila totalitarna, zastupnici nisu birani, nego ih je imenovao poglavar paradržave Ante Pavelić. U Tuđmanovu režimu ime Hrvatski državni sabor povampireno je od 1997. do 2000. godine, kad ga je ukinula SDP-ova koalicija.

ŠTO REINER NUDI KAO ŠEF PARLAMENTA? Ništa, osim preimenovanja. I Boga.

BOGA? Da, Boga. Na konstituiranju Sabora podijelio je toliko blagoslova da su se u Crkvi ozbiljno počeli pribojavati za radna mjesta.

OSIM LJUBAVI PREMA BOGU I SIMPATIJA PREMA USTAŠAMA? Reiner je i liječnik. Rođen je u komunističkoj tmini 1953. godine, završio je Klasičnu gimnaziju, a 1976. godine uspio je, premda je živio u totalitarnoj i nedemokratskoj Jugoslaviji, diplomirati na Medicinskom fakultetu. Zatim je 1982. godine doktorirao na Sveučilištu u Zagrebu, a potom je, poput mnogih Hrvata, sreću potražio u svijetu. U Njemačkoj.

EMIGRIRAO JE? PISAO JE BORBENE PROGLASE O ROPSTVU U KOJEM ŽIVE HRVATI U JUGOSLAVIJI? UREĐIVAO JE EMIGRANTSKI TISAK? ZAGOVARAO SLOBODNU HRVATSKU? Ne, bio je u Hamburgu na specijalizaciji interne medicine, a na postdiplomskom usavršavanju boravio je u Oklahoma Cityju.

OSTAO JE VANI ZGAĐEN KOMUNISTIČKIM TOTALITARIZMOM U HRVATSKOJ? Ne, vratio se kući, izabran je za docenta 1986. godine, a dvije godine kasnije postaje redoviti profesor zagrebačkog Medicinskog fakulteta.

1988.? Da, zašto?

U SOCIJALIZMU? Da, drug Reiner tada je uspješno zatomljivao nagone prema samostalnoj Hrvatskoj i reafirmaciji NDH.

BIO JE I MINISTAR? To se dogodilo u devedesetima, točnije potkraj Tuđmanova režima, od 1998. do 2000. godine. Vodio je i klinike u Kliničkom bolničkom centru Zagreb, od 2004. do 2012. godine bio je ravnatelj Kliničkog bolničkog centra Zagreb, a od 2006. godine redovni je član Hrvatske akademije znanosti i umjetnosti. Počasni je član Akademije medicinskih nauka Bosne i Hercegovine. Član je Društva hrvatskih književnika, autor nekoliko knjiga poezije, ratni dragovoljac zakićen raznim odličjima i, naravno, vjerni član HDZ-a.

POEZIJA? Jest. Hvali se popijevkama izvođenima ranih 1970-ih u Krapini, onu 1970. pjevao je Ibrica Jusić, dok mu je sljedeće godine pjesmu uglazbio Arsen Dedić, a otpjevao Đani Šegina. Objavio je dvije knjige pjesama "Žejni sred zvirajnka" 1974. u Zagrebu i "Vrijeme sna i vrijeme jave" 29 godina kasnije. Pjesme su mu objavljene u nizu antologija, iz mase izdvajamo objavljenu 1996. godine pod naslovom "Lijet sarmatskog sokola", "Zbirka pjesama liječnika“ te "Rieči sa zviranjka", "Antologija moderne kajkavske lirike 20. stoljeća“ iz 1999. godine.

UČLANJEN JE POSVUDA: Da, očito se dobro uklapa u organizacije. Stoga je čudno da se ispostavilo kako je inicijativa za preimenovanje Sabora njegova osobna.

ŠTA TO ZNAČI? Pa, u stvari, čini se kako je krivicu za reustašizaciju imena parlamenta odlučio preuzeti na sebe kad se ispostavilo da mu inicijativa nije baš predobro primljena u javnosti. A i njihovi koalicijski partneri iz Mosta prilična su ideološka nepoznanica, premda su konzervativci, što u hrvatskim prilikama znači da su im ustaše bliže od antifašizma, nikad se ne zna kad im nešto može zasmetati.

IZ MOSTA KAŽU DA NISU U KOALICIJI: Ne bismo ovaj tekst opterećivali tegobama doktora Bože Petrova.

I PETROV JE LIJEČNIK KAO I REINER: Da, još jedna generacija liječnika pobjeglih u politiku glumit će da se bori protiv bijega liječnika u inozemstvo.

KAKAV JE MINISTAR BIO REINER? Prvo je bio zamjenik ministra u eri Andrije Hebranga. Nakon što je Tuđmanov hir prekomandirao Hebranga za ministra obrane, Reiner počinje voditi resor. Bilo je to uoči raspada tuđmanizma, malo što je vrijedno pamćenja iz te epohe.

BAŠ NIŠTA? Ništa osobito. Recimo, 16. studenoga 1999. godine, dok je Tuđman umirao, a državna se administracija trudila to zataškati, Reiner je izašao pred novinare i rekao: "Predsjednikovo stanje je stabilizirano i, na sreću, oporavak napreduje." U studenom iste godine u mjestu Punat otvorio je ambulantu opće prakse izgrađenu 15 godina ranije samodoprinosom mještana. Otvorio je i renovirani dio varaždinske bolnice i zgradu patologije zagrebačkog KBC-a, pri čemu se nakratko zaglavio u liftu, jer je objekt bio otvoren samo u predizbornoj kampanji, a trebalo je proći još neko vrijeme dok nije uređen. Uz to, požutjeli kompleti rijetkih nerežimskih novina iz tog vremena pamte razne "racionalizacije“ i probleme s opskrbom bolnica lijekovima.

TO JE SVE ŠTO PAMTE? Ne. Pamte da se na Reinera pomalo gnjevno osvrnuo naš vjerni čitatelj Ivo Banac. Pisao je o dr. Dimitri Kraincu, koji je dao ostavku na mjesto predstojnika Klinike za neurologiju KBC-a Zagreb s obrazloženjem da se u hrvatskom zdravstvu prevelika pažnja posvećuje tehnici, a premala pacijentu. Banac veli: "No, njemu se jedan Željko Reiner, bivši hadezeovski ministar i novi v. d. ravnatelja KBC-a Zagreb, zapravo podsmjehuje kad tvrdi da je razlog Krainčeve ostavke 'to što se on više želi baviti znanošću.' (Jutarnji list, 20. lipnja). Znanost je mediokritetska nepravda. U našem najpravednijem predtranzicijskom društvu. Dok građani ove zemlje ne uvide koliko nas za nos vuku mediokriteti i podmediokriteti – sve u ime pravednosti i jednakosti – utaman kandidatura."

TKO SU PODMEDIOKRITETI? Neka Bančeva stilska figura. Nikad nećemo saznati, sad su on i Reiner u istom toru.

POSEBNE ZABILJEŠKE: O Bancu?

MA O KAKVOM BANCU, OVO JE TEKST O REINERU? Reiner je dva dana prije izbora optužio Josipa Jelića, kandidata Mosta, za fizički napad na člana HDZ-a koji je lijepio plakate u Zagrebu. "Dogodilo se nešto nezabilježeno u predizbornim kampanjama – fizički napad i ozljeđivanje uglednog zagrebačkog odvjetnika, člana HDZ-a dok je lijepio plakate i to od petog na listi Mosta koji tvrdi da su oni 'treći put' i nekakva uljuđena građanska varijanta", rekao je Reiner na konferenciji za novinare, koji dan prije izbora nakon kojih će spoznati kako je koalicija s Mostom ono o čemu su on i svaki pravi HDZ-ovac sanjali otkad znaju za sebe.